La Biblioteca Infantil rep el Premi María Moliner pel seu projecte d’animació lectora
2025-07-24

Un any més, la gran faena de foment i animació a la lectura que realitza el personal tècnic de les Biblioteques Municipals de Burjassot ha tingut premi. La Biblioteca participava en el concurs de projectes de la XXIV Campanya d’animació lectora “María Moliner” que premia als millors projectes d’animació a la lectura dirigits a la ciutadania i realitzats per biblioteques públiques de municipis amb menys de 50.000 habitants.

Burjassot ha obtingut un dels guardons del concurs, sent reconegut el projecte presentat com un dels millors d’animació lectora. Gràcies a això, ha rebut un premi en metàl·lic de 2.777,77€ que es destinarà íntegrament a l’adquisició de nous lots de llibres per a la Biblioteca.

El Ministeri de Cultura i Esport, a través de la Direcció General del Llibre i Foment de la Lectura, en col·laboració amb la Federació Espanyola de Municipis i Províncies (FEMP), han sigut els encarregats de premiar el projecte burjassoter com un dels 370 millors a nivell nacional i dels 31 millors projectes de la província de València.

El projecte presentat per la Biblioteca Pública Municipal de Burjassot, tal com han assenyalat des de la Regidoria de Cultura i Joventut de l’Ajuntament de Burjassot, dirigida per Javier Naharros, ha sigut únic i global, incloent-hi les activitats que s’han realitzat amb diferents col·lectius, les entitats que han col·laborat amb la biblioteca, les accions per a la integració social de la biblioteca en el municipi, la participació dels veïns, així com la pròpia difusió de les activitats.